15. Укрепване на химическата, биологичната, радиологичната и ядрената сигурност в Европейския съюз - план за действие на ЕС в областта на химическите, биологичните, радиологичните и ядрените оръжия (
Ana Gomes
Г-н председател, химическите, биологичните, радиологичните и ядрените (ХБРЯ) рискове са присъщи на възможни терористични нападения, производствени аварии или природни бедствия. Подобни инциденти, независимо дали със случаен, или престъпен характер, нямат граници и са потенциално унищожителни за човешкия живот, инфраструктурата, околната среда и общественото здраве. Те не се случват само в отдалечени райони: достатъчно е да си припомним неотдавнашната катастрофа, причинена от изтичането на токсични утайки от завод в Унгария, и поредицата от писма-бомби, изпратени от Йемен до различни адреси в САЩ и Европа.
Жизненоважно е Европейският съюз да положи всички усилия за развитие на необходимото сътрудничество между гражданския и военния капацитет и ресурсите на държавите-членки, за да предотврати, разкрие и ефективно да реагира на ХБРЯ нападения и бедствия. Такова сътрудничество изисква специален европейски механизъм за реагиране при кризи, който да работи съвместно с европейски сили за гражданска защита. Всъщност Парламентът отдавна призовава за създаването на европейски сили за гражданска защита.
Планът за действие на ЕС трябва да бъде укрепен. Сегашният план, одобрен от Съвета през 2009 г., е слаб и на практика не се прилага от всички държави-членки. Достатъчно е само една брънка да се пропука, за да рухне цялата верига за намеса. Изключително важно е да се предостави на Комисията по-голяма роля при контрола, ръководенето и координирането, а планът спешно трябва да се приложи във всички държави-членки.
Настоящият доклад предлага по-голямо гражданско-военно сътрудничество по отношение на обединяването на усилията за предотвратяване, разкриване, подготовка и реагиране на ХБРЯ бедствия. ЕС трябва да накара всички държави-членки да въведат интегрирани национални системи за изпълнението на плана. В това отношение ХБРЯ планът за действие представлява възможност за практическото прилагане на клаузата за солидарност на Договора от Лисабон.
